
 25.11.2017
 BG
 Официален вестник на Европейския съюз
 L 310/30
 РЕГЛАМЕНТ ЗА ИЗПЪЛНЕНИЕ (ЕС) 2017/2190 НА КОМИСИЯТА
 от 24 ноември 2017 година
 за изменение и поправка на Регламент за изпълнение (ЕС) 2015/2452 за определяне на технически стандарти за изпълнение по отношение на процедурите, форматите и образците за отчета за платежоспособността и финансовото състояние в съответствие с Директива 2009/138/ЕО на Европейския парламент и на Съвета
 (текст от значение за ЕИП)
 ЕВРОПЕЙСКАТA КОМИСИЯ,
 като взе предвид Договора за функционирането на Европейския съюз,
 като взе предвид Директива 2009/138/ЕО от 25 ноември 2009 г. на Европейския парламент и на Съвета относно започването и упражняването на застрахователна и презастрахователна дейност (Платежоспособност II) (1), и по-специално член 56, четвърта алинея и член 256, параграф 5 от нея,
 като има предвид, че:
 (1)
 Необходимо е да се осигури последователното оповестяване и да се подобри качеството на оповестяваната информация, както е предвидено в Регламент за изпълнение (ЕС) 2015/2452 на Комисията (2).
 (2)
 Разпоредбите в настоящия регламент са тясно свързани помежду си, тъй като те се отнасят до процедурите и образците за оповестяване на отчета за платежоспособността и финансовото състояние. Целесъобразно е всички технически стандарти за изпълнение, изисквани по силата на член 56 и член 256, параграф 5 от Директива 2009/138/ЕО, да бъдат включени в един регламент, за да се гарантира съгласуваността на тези разпоредби, които следва да влязат в сила едновременно, и да се осигури възможност за цялостен поглед и достъп до разпоредбите за лицата, които трябва да спазват произтичащите от тях задължения, включително установените извън Съюза инвеститори.
 (3)
 Настоящият регламент е изготвен въз основа на проектите на технически стандарти за изпълнение, представени на Комисията от Европейския надзорен орган (Европейския орган за застраховане и професионално пенсионно осигуряване (ЕОЗППО).
 (4)
 В съответствие с процедурата по член 15 от Регламент (ЕС) No 1094/2010 на Европейския парламент и на Съвета (3) ЕОЗППО изготви проекти на технически стандарти за изпълнение, проведе открити обществени консултации по проекта, въз основа на който е изготвен настоящият регламент, анализира свързаните с него потенциални разходи и ползи и поиска становище от Групата на участниците от сектора на застраховането и презастраховането, създадена с член 37 от Регламент (ЕС) No 1094/2010.
 (5)
 Поради това Регламент за изпълнение (ЕС) 2015/2452 следва да бъде съответно изменен.
 (6)
 Няколко маловажни технически грешки в указанията на образците, включени в текста на Регламент (ЕС) 2015/2452, също следва да бъдат поправени,
 ПРИЕ НАСТОЯЩИЯ РЕГЛАМЕНТ:
 Член 1
 Разпоредби за изменение
 Приложения II и III към Регламент за изпълнение (ЕС) 2015/2452 се изменят в съответствие с приложение I към настоящия регламент.
 Член 2
 Разпоредби за поправка
 Приложения I, II и III към Регламент за изпълнение (ЕС) 2015/2452 се поправят в съответствие с приложение II към настоящия регламент.
 Член 3
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 24 ноември 2017 година.
 За Комисията
 Председател
 Jean-Claude JUNCKER
 (1) ОВ L 335, 17.12.2009 г., стр. 1.
